b"\n_START_ARTICLE_\nJoaquim Bux\xc3\xb3 Dulce d'Abaigar\n_START_SECTION_\nEconomista\n_START_PARAGRAPH_\nIntendent mercantil de formaci\xc3\xb3 i llicenciat en Dret, Bux\xc3\xb3 va col\xc2\xb7laborar a la creaci\xc3\xb3 de l'embri\xc3\xb3 del Col\xc2\xb7legi d'Economistes de Catalunya, que s'anomen\xc3\xa0 Secci\xc3\xb3n Provincial del Colegio Nacional de Economistas, i en fou president des de la seva constituci\xc3\xb3, el 6 de gener de 1954, fins al 22 de febrer de 1966._NEWLINE_Una altra de les seves facetes fou la d'escriptor i orador tant de temes professionals com literaris i hist\xc3\xb2rics.\n_START_SECTION_\nPresident de la Diputaci\xc3\xb3 de Barcelona\n_START_PARAGRAPH_\nPer\xc3\xb2, sens dubte, la seva contribuci\xc3\xb3 m\xc3\xa9s destacada la va desenvolupar des del seu c\xc3\xa0rrec de president de la Diputaci\xc3\xb3 de Barcelona. Amb un perfil eminentment t\xc3\xa8cnic, era tinent d'alcalde delegat d'Hisenda de l'Ajuntament de Barcelona quan fou nomenat pel c\xc3\xa0rrec el 24 d'abril de 1949._NEWLINE_Malgrat les minvades atribucions que tenia la Diputaci\xc3\xb3 de l'\xc3\xa8poca i les dificultats financeres generals, va aconseguir deixar una empremta molt important. Va desenvolupar una cooperaci\xc3\xb3 reeixida amb els municipis durant un per\xc3\xadode en qu\xc3\xa8 fou essencial desenvolupar aspectes b\xc3\xa0sics com l'aigua corrent, escoles, camins, serveis sanitaris, electrificaci\xc3\xb3, enllumenat o comunicacions telef\xc3\xb2niques._NEWLINE_Tamb\xc3\xa9 es va veure implicat en el desastre humanitari provocat per la riuada del Vall\xc3\xa8s Occidental del 1962, amb m\xc3\xa9s de 800 morts, intervenint amb dilig\xc3\xa8ncia i decisi\xc3\xb3._NEWLINE_Testimoni del seu temps, va establir un Dia d'Exaltaci\xc3\xb3 de la Prov\xc3\xadncia i nomen\xc3\xa0 el general Franco fill predilecte de la prov\xc3\xadncia de Barcelona._NEWLINE_El 1952, va col\xc2\xb7laborar en l'organitzaci\xc3\xb3 del XXXV Congr\xc3\xa9s Eucar\xc3\xadstic de Barcelona.\n_START_SECTION_\nObra social i cultural\n_START_PARAGRAPH_\nEn l'\xc3\xa0mbit institucional, va emprendre una reforma encertada del Palau de la Generalitat i va aconseguir la restauraci\xc3\xb3 del cos dels Mossos d'Esquadra, amb funcions sobretot de protocol. _NEWLINE_En el camp assistencial i educatiu va aconseguir una obra extensa i encomiable. Va demostrar una gran sensibilitat en la vessant humanit\xc3\xa0ria i de benefic\xc3\xa8ncia. Comen\xc3\xa7ant per la construcci\xc3\xb3 del recinte de les Llars Anna Gironella de Mundet per a l'atenci\xc3\xb3 dels m\xc3\xa9s necessitats, amb unes instal\xc2\xb7lacions mod\xc3\xa8liques i modernes. Una altra obra \xc3\xa9s el Pavell\xc3\xb3 Camb\xc3\xb3 per a lactants i prematurs a la Casa de Maternitat. I encara cal afegir-hi l'impuls a la creaci\xc3\xb3 del Centre de Cirurgia Cardiovascular Sant Jordi._NEWLINE_L'ensenyament professional tamb\xc3\xa9 va rebre suport amb la reforma de diverses escoles t\xc3\xa8cniques com ara l'Escola del Treball o la de Teixits de Canet de Mar. Va obrir els instituts laborals de Vilafranca, Sabadell i Calella. Va crear la C\xc3\xa0tedra de Filologia Catalana a Sant Cugat del Vall\xc3\xa8s i don\xc3\xa0 suport a la creaci\xc3\xb3 d'aules de llengua catalana als municipis. _NEWLINE_En el camp de la cultura va abordar la restauraci\xc3\xb3 de l'edifici de les Drassanes i el Museu Mar\xc3\xadtim, l'antic Hospital de la Santa Creu i la Biblioteca de Catalunya, el Museu Arqueol\xc3\xb2gic, els Museus de Sitges i el d'Art Esc\xc3\xa8nic al Palau G\xc3\xbcell.\n_START_SECTION_\nAmbaixador\n_START_PARAGRAPH_\nEl 16 de juny de 1967, Bux\xc3\xb3 fou nomenat ambaixador d'Espanya a \xc3\x80ustria i va deixar la Diputaci\xc3\xb3 despr\xc3\xa9s de 18 anys al seu davant._NEWLINE_El novembre de 1970 va tornar de Viena i es va retirar a Barcelona on mor\xc3\xad el 9 de desembre de 1979."